**„Psallite” Kárpát-medencei gyülekezeti ének, egyházi népének és zsoltáréneklési verseny**

**Versenykiírás a 2024/2025. tanévre**



1. **A verseny alapítója:** a Károli Gáspár Református Egyetem Pedagógiai Kara
2. **A verseny meghirdetője**: a Károli Junior Akadémia és a Károli Gáspár Református Egyetem Pedagógiai Kara
3. **A verseny anyaga:**

Az egyéni és kamaraének-verseny a Nemzeti alaptanterv és a kerettantervek évfolyamonként meghatározott gyülekezeti énekei, egyházi népénekei és zsoltárénekei mellett lehetőséget ad szabadon választott énekek (helyi vagy tradicionális magyar nyelvű egyházi énekek, zsoltárénekek) bemutatására. A versenyzők indulhatnak egyénileg, énekes kvartett és kamarakórus kategóriában is. Három szabadon választott egyházi népéneket vagy zsoltáréneket vagy ezek feldolgozásait éneklik szólóének vagy énekes kvartett vagy kamarakórus felállásban – minden fordulóban a kiválasztott énekekkel (nem kell minden fordulóra újakat megtanulni).

1. **A verseny célja:**

A verseny célja a magyar egyházzenei értékek megőrzése, az egyházi, illetve kollégiumi zenei hagyományok folytatása. Kiemelt célunk feleleveníteni a Maróthi György (1715–1744) nagyérdemű debreceni professzor által létrehozott „Collegium Musicum”-ok rendszerét, vagyis a zsoltáréneklés kvartettekben, társas éneklésben, kamaraéneklésben való megvalósítását.

1. **A verseny formája és szervezői:**

A verseny szervezője a Károli Gáspár Református Egyetem Pedagógiai Kara.

A verseny két fordulóban zajlik.

- 1. forduló: A verseny válogató fordulójának megvalósítói a magyarországi és határon túli református fenntartású középfokú köznevelési intézmények, amelyet helyi szinten rendez meg minden nevező intézmény.

- 2. forduló: A verseny döntője minden résztvevő számára egységesen, a központi szervezők rendezésében zajlik Nagykőrösön. Megvalósítója a Károli Gáspár Református Egyetem Pedagógiai Karának Hittanoktató- és Kántorképző Intézete.

1. **A verseny kategóriái:**

* I. kategória: szólóének;
* II. kategória: énekes kvartett (4 fő);
* III. kategória: kamarakórus (max. 14 fő).

1. **A felkészüléshez felhasználható irodalom:**

Az egyéni versenyre való felkészüléshez ajánljuk a tantervi követelményeknek megfelelő tankönyveket, valamint a különböző felekezetek énekeskönyveit *(Református énekeskönyv, Evangélikus énekeskönyv, Éneklő egyház – római katolikus énekeskönyv),* a Magyar Tudományos Akadémia Zenetudományi Intézetének honlapján elérhető adatbázisokat (kottákat, hangfelvételeket), Dobszay László – Németh István *A magyar népének népzenei felvételeken* c. kiadványt, Csomasz Tóth Kálmán *A XVI. század magyar dallamai* c. könyvét.

Az énekes kvartett- és kamarakórus-versenyre való felkészüléshez ajánljuk Maróthi György genfi zsoltárok feldolgozásait, A ReZeM (Református Egyházzenészek Munkaközössége) és a LFZE Egyházzenei Tanszékének kiadványait, Arany Sándor *Magyar zsoltárok*, Soóky István *Iskolai kórusok* *könyve* c. kiadványokat, valamint a Budapesti Énekes Iskola segédleteit vagy egyéb magyar nyelvű egyházi népénekek vagy zsoltárok feldolgozásait tartalmazó kottákat.

1. **A nevezés módja, határideje:**

A versenyben részt vehet valamennyi magyarországi és határon túli református fenntartású középfokú köznevelési intézmény nappali munkarendű tanulója. A tanulóknak a versenyre az iskola énektanáránál kell jelentkezni. A középfokú köznevelési intézmények 2024. október 14-ig regisztrálhatnak a Károli Gáspár Református Egyetem által működtetett jelentkezési felületen: <https://pk.kre.hu/index.php/esemenyek/psallite-enekverseny>

A Kárpát-medencei döntőre 2024. november 11-ig kell a továbbjutók nevét és a szükséges nyilatkozatokat megküldeni a Károli Gáspár Református Egyetem Pedagógiai Kara által működtetett e-mail-címre: [psallite@kre.hu](mailto:psallite@kre.hu). Az 1. fordulóból iskolánként minden kategóriában legfeljebb 1-1 továbbjutó küldhető a Kárpát-medencei döntőre.

A határidő után érkezett nevezéseket a szervező nem fogadja el.

1. **Továbbjutás, a verseny díjazottjai:**

* A középiskolai fordulókról (9–12. évfolyam) intézményenként minden kategóriában 1-1 tanuló vagy tanulócsoport juttatható tovább.
* A Kárpát-medencei (nagykőrösi helyszín) döntőn kategóriánként 1-1 győztest, valamint 2. és 3. helyezettet, különdíjasokat hirdetünk ki.

1. **A** **verseny jellege:** ének- és kamaraének-verseny.
2. **A verseny fordulói, időpontjai és helyszínei:**

**1. forduló:** 2024. október 14. – november 8.

A magyarországi és határon túli helyszíneken a helyi szervezők megrendezik az 1. fordulót.

Helyszín: saját iskola. A helyi szervezők 2024. november 11-ig rögzítik a továbbjutókat és a szükséges nyilatkozatokat a Károli Gáspár Református Egyetem által működtetett elektronikus felületen.

**2. forduló:** 2024. december 6.

Kárpát-medencei döntő

Helyszín: Károli Gáspár Református Egyetem Pedagógiai Kar, 2750 Nagykőrös, Hősök tere 5.

1. **A továbbjutás feltételei, a versenyzők értesítésének módja:**

A tájékoztatási feladatokat a központi szervezők a nevező középfokú köznevelési intézményekkel és az intézményi kapcsolattartókkal közösen látják el minden fordulóban.

1. **A versenyző vagy intézménye által fizetendő díjak:**

A verseny minden fordulójában **ingyenes a részvétel**. A nagykőrösi vasútállomástól a transzfert az Egyetem biztosítja. A Kárpát-medencei döntőbe küldött határon túli diákok, továbbá a távolabbi megyékben élő magyarországi tanulók, valamint meghatározott számú kísérőik a Kárpát-medencei döntő idejére térítés nélkül legfeljebb két éjszakára szállást kaphatnak.

1. **A verseny díjazása:**

1. forduló (magyarországi és határon túli iskolai verseny):

a központi szervezők által összeállított, a részt vevő iskolákban kinyomtatható

* emléklapok, elismerő oklevelek a tanulók számára;
* emléklapok a felkészítő tanárok számára;
* a szervezők lehetőségei szerint egyéb díjak.

2. forduló (Kárpát-medencei döntő):

* emléklap minden versenyzőnek és minden felkészítő tanárnak;
* minden kategória 1–3. helyezettjének, különdíjasának elismerő oklevél és könyv/kotta/egyéb jutalom;
* a verseny helyezettjei és a döntőbe jutott további résztvevők a felvételi eljárásrend során érvényesíthető többletpontokat kapnak;

Az egyetemi felvételi eljárás során az intézményi többletpontokat a Károli Junior Akadémia igazolja.

A szervező fenntartja magának a jogot, hogy egyes helyezéseket nem ad ki, vagy megosztott helyezéseket ad ki.

1. **A zsűri tagjai:**

A zsűri elnöke: Dr. Méhes Balázs orgonaművész, a Károli Gáspár Református Egyetem Pedagógiai Karának főiskolai tanára, tanszékvezető, a Református Korálkönyv Szerkesztőbizottság tagja, a Tiszakécskei Református Egyházközség kántora.

A zsűri tagjai a Károli Gáspár Református Egyetem Pedagógiai Karának oktatói.

1. **A szervezők neve, címe, elérhetősége:**

Kapcsolattartó: Tamás Margit mesteroktató, a Károli Gáspár Református Egyetem Pedagógiai Karának oktatója.

E-mail: [psallite@kre.hu](mailto:psallite@kre.hu)

A versenyhez kapcsolódó információk az Egyetem honlapján:

<https://pk.kre.hu/index.php/psallite-enekverseny>

1. **Adatvédelem:**

Az adatvédelmi tájékoztató és a résztvevők számára az **adatvédelmi hozzájáruló nyilatkozat** a verseny honlapján érhető el: <https://pk.kre.hu/index.php/esemenyek/psallite-enekverseny>

és [https://portal.kre.hu/index.php/kja-tanulmanyi-verseny-kozepiskolasoknak#](https://portal.kre.hu/index.php/kja-tanulmanyi-verseny-kozepiskolasoknak)

A verseny minden résztvevője számára kötelező az adatvédelmi hozzájáruló nyilatkozat kitöltése. A kitöltött nyilatkozatot szkennelt formában a [psallite@kre.hu](mailto:psallite@kre.hu) e-mail-címre kell megküldeni

Nagykőrös, 2024. szeptember 10.

|  |  |
| --- | --- |
|  | A képen szöveg, embléma, Betűtípus, szimbólum látható  Automatikusan generált leírás |